Proiect

**PARLAMENTUL REPUBLICII MOLDOVA**

**LEGE**

pentru modificarea şi completarea unor acte legislative

 Parlamentul adoptă prezenta lege organică.

**Art. I.** – Codul penal al Republicii Moldova nr. 985-XV din 18 aprilie 2002 (republicat în Monitorul Oficial al Republicii Moldova, 2009, nr. 72–74, art. 195), cu modificările şi completările ulterioare, se modifică după cum urmează:

 1.La articolul 287, dispoziţia alineatului (1) se completează în final cu textul ,,altele decît cele enumerate la art.349,”.

2. Articolul 349 va avea următorul cuprins:

 **,,Articolul 349.** Ultragierea, opunerea de rezistență sau aplicarea violenței față de persoana cu funcție de răspundere, persoana publică, persoana cu funcţie de demnitate publică şi/sau persoana care îşi îndeplineşte datoria obştească

 (1) Ultragierea, ameninţarea cu vătămarea integrităţii corporale sau a sănătăţii, cu moartea, fie cu nimicirea bunurilor persoanei cu funcţie de răspundere, persoanei publice, a persoanei cu funcţie de demnitate publică, rudelor ei apropiate, în scopul sistării activităţii ei de serviciu, ori schimbării caracterului acesteia în interesul făptuitorului sau al altei persoane, precum şi aceiaşi ultragiere, ameninţare împotriva persoanei care îşi îndeplineşte datoria obştească, rudelor ei apropiate în legătură cu participarea acestei persoane la prevenirea ori curmarea unei infracţiuni sau a unei fapte antisociale

se pedepsește cu amendă în mărime de la 400 la 1000 unităţi convenţionale sau cu muncă neremunerată în folosul comunităţii de la 180 la 240 ore, sau cu închisoare de la 1 la 3 ani.

    (2) Opunerea de rezistenţă, aplicarea violenței faţă de persoana cu funcţie de răspundere, persoana publică, persoana cu funcţie de demnitate publică, rudelor ei apropiate, fie deteriorarea sau nimicirea bunurilor acestora, în scopul sistării activităţii ei de serviciu, ori schimbării caracterului acesteia în interesul făptuitorului sau al altei persoane, precum şi aceleaşi acţiuni împotriva persoanei care îşi îndeplineşte datoria obştească, rudelor ei apropiate în legătură cu participarea acestei persoane la prevenirea ori curmarea unei infracţiuni sau a unei fapte antisociale

se pedepsește cu amendă în mărime de la 700 la 1000 unităţi convenţionale sau cu muncă neremunerată în folosul comunităţii de la 180 la 240 de ore, sau cu închisoare de la 2 la 5 ani.

(3) Acțiunile prevăzute la alin. (2) însoțite de:

a) aplicarea violenței periculoase pentru viață sau sănătate;

b) distrugerea bunurilor prin mijloace periculoase pentru viața sau sănătatea mai multor persoane;

c) daune materiale în proporții mari;

d) alte urmări grave

se pedepsesc cu închisoare de la 5 la 8 ani”.

**Art. II.** – Codul contravenţional al Republicii Moldova nr. 218-XVI din 24 octombrie 2008 (Monitorul Oficial al Republicii Moldova 2009, nr. 3–6, art. 15), cu modificările şi completările ulterioare, se modifică după cum urmează:

1. În sancţiunea articolului 336, textul „24 la 36” se substituie cu textul „100 – 150”.

2. Articolul 353 se exclude.

3. În sancţiunea articolului 354, textul „6 la 30” se substituie cu textul „50 la 100”, iar textul „20 la 60” se substituie cu textul „40 la 60”.

 **PREŞEDINTELE PARLAMENTULUI**

 Proiect

**GUVERNUL REPUBLICII MOLDOVA**

**HOTĂRÎRE nr. \_\_\_\_\_**

**din\_\_\_\_\_\_\_\_\_\_\_\_\_\_\_\_\_\_\_\_**

**cu privire la aprobarea proiectului de lege**

**pentru modificarea şi completarea unor acte legislative**

 Guvernul HOTĂRĂŞTE:

 Se aprobă şi se prezintă Parlamentului spre examinare proiectul de lege pentru modificarea şi completarea unor acte legislative.

**Prim-ministru Ion CHICU**

Contrasemnează:

Ministrul afacerilor interne Pavel VOICU

Ministrul justiţiei Fadei NAGACEVSCHI